Ńdɔ̄ á fɔ̄ɔ̄ áyɔ̄g Ńtondôbə á ngáyóŋ Ísraɛ̂l á nyɔ́l a bɔ̌ naa bə́ kə̄ bándə̄ŋ á ńkód ǹnam á tâŋ mim̀bú mə̄wóm mə́nyi a kələ kwí anə́ ḿmié bod ósə̄ ó ngábɔ bivǔs á mís mə́ Ńtondôbə ó ngáman dzáŋ. 14Támân yén mǐ man yǎ bonde á məyiǎn bēsīá báán ḿbə̂ mvɔŋ bod yǎ ā bǎd fə tsag áyɔ̄g Ńtondôbə á nyɔ́l Ísraɛ̂l. 15Ngə́ mī dzōgé Ńtondôbə, a yi bɔ̌ naa bǐ tɔ̄bɔ̄ kɔ́m á ńkōd ńnam mǐ yəm nâ myǎyi mǎn dzâ áyɔŋ ásə̄ dí” 16Ńdɔ̄ á fɔ̄ɔ̄ bə́ ngásúbū Mósɛs babi bɔ́ ai nyé nâ: “Bǐ hə́ yī lóŋ məbəmbá é vóm ví ású bíyə́m byáán ai mǎl ású bɔ́n báán. 17Ḿfág wáán bíā bə́bēn byǎyi nɔŋ byə́m bítá nə́ bǐ lúmán ású bɔ́n bə́ Ísraɛ̂l, a kələ kwí anə́ byāyī bɔ́ kə̄ lə́dē é vóm bə́ ngávə́ bɔ̄; bɔ́n báán bâyi lígi á é māl mā oyǎb ai é bod bányiŋ ǹnǎm tē. 18Byǎyǐ kig dúgan á ńnam wáán sə́ nâ mǎn Ísraɛ̂l ósə ǎ tɔbɔ yǎ á ńnǎm ngaagá wóé. 19Ḿfág wáán byǎyǐ kig bǐ ngab sí ai bɔ́ á kíníŋ á yād amú ngab sí dzāān é ńtɔ̄á yǎ ḿfág Yórdan yā mú á ńtōlē dzób.” 20Ńdɔ̄ hḿ Mósɛs ǎ zū bɔ́ yalǎn naa: “Ngə́ mī kpáán mə́tīŋ myālíg mālá, ngə́ myāyi lúmǎn bītá á mís mə́ Ńtondôbə, 21ngə́ mínā bə́sə mǐ bə̄gə́ byə́m bítá mǐ dāŋá Yórdan á mís mə́ Ńtondôbə, a kələ kwí anə́ ā yi tsídǎn mīńzīzíŋ míé mísə á mís móé, 22abǒg tē, éyɔŋ ǹnǎm tē wáyi tɔbɔ á édzōē Ńtondôbə, mǐ nə̄ hḿ dzǎm dúgan á ńnam wáán, abǒg tē hḿ Ńtondôbə ǎ yǐ kīg fə̄ mína sílī dzóm, tɔ Ísraɛ̂l, abǒg tē hḿ ńnam ví wáyi wóge ai mína á mís mə́ Ńtondôbə.